TSE มองกำไรปีนี้เติบโตดี เดินหน้าลุยโรงไฟฟ้าในญี่ปุ่น ตั้งเป้ากวาด PPA รวม 100MW
TSE มองกำไรปีนี้เติบโตจาก 526.59 ลบ. เมื่อปีก่อน เดินหน้าลุยโรงไฟฟ้าในญี่ปุ่น วางเป้ากวาด PPA รวม 100MW
16 ส.ค. 2559

ดร.แคทลีน มาลีนนท์ ประธานกรรมการบริหาร บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า ในปีนี้บริษัทยังคงเป้าหมายในการทำกำไรสุทธิในปีนี้สูงขึ้นจากปีก่อนที่มีกำไรสุทธิ 526.59 ล้านบาท ตามกำลังการผลิตไฟฟ้าที่เพิ่มขึ้น ซึ่งปัจจุบันมีการจ่ายไฟฟ้าเข้าระบบเชิงพาณิชย์ หรือ COD ในประเทศไทยรวมทั้งหมด 99 เมกะวัตต์ และจะสามารถจ่ายไฟฟ้าเข้าระบบเชิงพาณิชย์โซลาร์ ฟาร์ม สหกรณ์ฯ อีก 1 โครงการ จำนวน 1 เมกะวัตต์ภายในปีนี้ ในขณะที่ในประเทศญี่ปุ่น บริษัทฯตั้งเป้าที่จะขยายกำลังการผลิตไฟฟ้ารวมเป็น 100 เมกะวัตต์ภายในปีนี้ โดยในปัจจุบันบริษัทฯมีสัญญาซื้อขายไฟฟ้า หรือ PPA แล้ว 42 เมกะวัตต์ ซึ่งดำเนินการจ่ายไฟฟ้าเข้าระบบเชิงพาณิชย์แล้ว 6 เมกะวัตต์ และคาดว่าจะสามารถทยอยจ่ายไฟฟ้าเข้าระบบเชิงพาณิชย์ครบทั้งหมดภายในปี 2560 นอกจากนั้นยังมีสัญญาซื้อขายไฟฟ้า หรือ PPA ซึ่งอยู่ระหว่างการเจรจาอีกกว่า 60 เมกะวัตต์